

Βριλήσσια 6/5/2020

**Ανακοίνωση - Καταγγελία της Λαϊκής Συσπείρωσης Βριλησσίων για τη Ναυτική Βάση**

Με την αποφασιστική - ουσιαστική παρέμβαση και δράση της Λαϊκής Συσπείρωσης στη Δημοτική αρχή, με ψήφισμα καταδίκης για απόσυρση του ν/σ και του επίμαχου άρθρου 92 για ΣΜΑ (Σταθμός Μεταφόρτωσης Απορριμμάτων) στην πρώην Ναυτική Βάση, στο δημοτικό συμβούλιο και στο λαό των Βριλησσίων με ανακοινώσεις και πρωτοβουλίες (28/4/20), αναδείξαμε και καταγγείλαμε το περιβαλλοντολογικό «έγκλημα», το οποίο διαπράττεται με το ν/σ της κυβέρνησης ενάντια στην υγεία των δημοτών και στο περιβάλλον.

Με τις παραπάνω προσπάθειες και με την πρωτοβουλία της Λαϊκής Συσπείρωσης με αίτημα προς τη Δημοτική Αρχή για άμεση σύγκλιση εκτάκτου ΔΣ στης 29/4/20, πιέσαμε και τις άλλες δημοτικές παρατάξεις να πάρουν θέση και να καταδικάσουν τουλάχιστον τη δημιουργία ΣΜΑ στο χώρο της πρώην Ναυτικής Βάσης, κάτι που δεν διαφαινόταν καθαρά στις αρχικές τους προθέσεις.

**Το πρόβλημα όμως παραμένει! Ο λαός των Βριλησσίων με τη στάση και τη δράση του, πρέπει να καταστήσει κενό γράμμα το νέο νόμο «Αρμαγεδών» για το περιβάλλον, που παραδίδει τον φυσικό πλούτο της χώρας μας και θυσιάζει τις ανάγκες των εργαζομένων και του λαού, προκειμένου να διασφαλίσει τα κέρδη κάποιων μεγάλων επιχειρήσεων.**

Η όποια υπαναχώρηση της κυβέρνησης να μη παραδοθεί η Ναυτική Βάση με το άρθρο 92 για δημιουργία ΣΜΑ, που έχει άμεση σχέση με τα σχέδια της για τον καταστροφικό ΧΥΤΑ Γραμματικού, είναι αποτέλεσμα της άμεσης πίεσης που δέχτηκε μετά από τη γενική κατακραυγή. Οι δε τοπικοί παράγοντες, οι δήθεν ανεξάρτητοι συνδυασμοί της ΝΔ «κάνοντας την ανάγκη φιλοτιμία», έσπευσαν να το παίξουν «σωτήρες» του τόπου.

Πάει πολύ οι χειροκροτητές και υπερασπιστές του περιβαλλοντολογικού νομοσχεδίου – έκτρωμα που το ψηφίζουν με κλειστά μάτια, να εμφανίζονται ότι ακυρώνουν τα σχέδια της κυβέρνησης.

Πάει πολύ αυτοί που στο προεκλογικό τους πρόγραμμα θυσιάζουν 8,5 στρέμματα της Ναυτικής Βάσης για τη δημιουργία στάθμευσης απορριμματοφόρων, να εμπαίζουν τους δημότες ότι «κατόπιν ενεργειών τους» ανατράπηκαν οι μεθοδεύσεις της διοίκησης με την κυβέρνηση, για τη δημιουργία ΣΜΑ στη ΝΒ, τη στιγμή που οι ίδιοι θέλουν να είναι οι εκλεκτοί της κυβέρνησης.

**Καταγγέλλουμε τη δημοτική αρχή, η οποία πίσω από τις πλάτες του δημοτικού συμβουλίου και των δημοτών συναλλάχθηκε με την κυβέρνηση υποδεικνύοντας στο Υπουργείο το χώρο της Ναυτικής Βάσης για τη δημιουργία ΣΜΑ. Με απαράδεκτες αντιδημοκρατικές μεθοδεύσεις η διοίκηση, που συμφωνεί με το νομοσχέδιο για το περιβάλλον και το άρθρο 92, αρνήθηκε τη διεξαγωγή δημοτικού συμβουλίου, που η «Λαϊκή Συσπείρωση» απαίτησε, και μάλιστα συγκάλεσε συνεδρίαση μία μέρα μετά την ψήφιση του νομοσχεδίου, διευκολύνοντας την κυβέρνηση στα σχέδιά της.**

**Καλούμε το λαό των Βριλησσίων σε επιφυλακή και επαγρύπνηση!**

Έχουμε τη δύναμη να σταματήσουμε το έγκλημα που συντελείται, σε βάρος της υγείας και της τσέπης του λαού.

Να διεκδικήσουμε η διαχείριση των απορριμμάτων να γίνεται από ενιαίο κρατικό φορέα διαχείρισης, χωρίς καμία ανάμειξη ιδιωτών, χωρίς καμία επιβάρυνση των δημοτών, που πρέπει να απαλλαγούν και από τη φορολογία των ανταποδοτικών τελών.

Ο φορέας αυτός με επιστημονικά κριτήρια θα κάνει τις χωροθετήσεις, θα επιλέγει τις μεθόδους διαχείρισης με προτεραιότητα τη διαλογή στη πηγή, θα σέβεται την υγεία των κατοίκων και το περιβάλλον.

**Ο χώρος της πρώην ΝΒ δεν είναι χάρισμα κανενός!**

Είναι κατάκτηση αγώνων και συγκρούσεων με τις αντιλαϊκές πολιτικές όλων των κυβερνήσεων και των συμφερόντων που εξυπηρετούσαν. Είναι και θα παραμείνει σημείο αναφοράς για όλο το λαό της Βορειοανατολικής Αττικής. **Ένας χώρος ήπιων πολιτιστικών και αθλητικών δραστηριοτήτων, χώρος πρασίνου και ξεκούρασης.**

***Λαϊκή Συσπείρωση Βριλησσίων***